1.Indledning

Forslaget til ændringsbudget (FÆB) nr. 5 for 2017 har to formål:

·at tilvejebringe finansiering fra EU's almindelige budget for 2017 til Den Europæiske Fond for Bæredygtig Udvikling (EFSD) i forlængelse af Europa-Parlamentets og Rådets vedtagelse af det tilhørende retsgrundlag

·at afspejle resultatet af midtvejsrevisionen af FFR-forordningen på det almindelige budget for 2017, for så vidt angår stigningen i det årlige beløb til nødhjælpsreserven fra 280 mio. EUR til 300 mio. EUR i 2011-priser.

Samlet set forhøjer dette FÆB niveauet for forpligtelsesbevillinger med 297,8 mio. EUR, mens niveauet for betalingsbevillinger forbliver uændret.

2.Den Europæiske Fond for Bæredygtig Udvikling (EFSD)

2.1 Baggrund

Den 7. juni 2016 forelagde Kommissionen en meddelelse om oprettelsen af en ny ramme for partnerskaber med tredjelande som led i den europæiske dagsorden for migration. I dokumentet foreslog Kommissionen en række foranstaltninger for at tackle flygtningenes mest presserende behov og støtte værtssamfundene, samtidig med at den understregede nødvendigheden af en langsigtet strategi, der tager fat på de grundlæggende årsager til migrationen. Det Europæiske Råd godkendte Kommissionens forslag den 28. juni 2016 og opfordrede Kommissionen til at fremsætte et forslag til en ambitiøs plan for eksterne investeringer senest i september 2016.

Kommissionen forelagde en meddelelse om lancering af en ny plan for europæiske eksterne investeringer med henblik på at sætte skub i investeringerne i Afrika og i EU's nabolande.

Planen for eksterne investeringer følger samme logik som Den Europæiske Fond for Strategiske Investeringer (EFSI): anvendelse af offentlige finansiering som garanti for at tiltrække offentlige og private investeringer. Den eksterne investeringsplan vil som en del af EU's bredere indsats som led i den nye partnerskabsramme supplere Unionens udviklingsbistand, styrke dens partnerskaber, fremme en ny model for inddragelse af den private sektor og bidrage til opfyldelsen af målene for bæredygtig udvikling.

Den eksterne investeringsplan hviler på tre søjler: i) Den Europæiske Fond for Bæredygtig Udvikling (EFSD), ii) teknisk bistand og iii) forbedring af investeringsklimaet og de overordnede politiske rammer. EFSD udgør den samlede finansielle pakke i planen for eksterne investeringer, der kombinerer finansiering af blandingsfaciliteter med en EFSD-garanti (1 500 mio. EUR), som understøttes af en EFSD-garantifond (750 mio. EUR, heraf 350 mio. EUR fra EU's budget og 400 mio. EUR fra Den Europæiske Udviklingsfond).

Kommissionen forelagde den 14. september 2016 et forslag til en forordning om EFSD og om oprettelse af en EFSD-garanti og en EFSD-garantifond.

Den 17. oktober 2016 forelagde Kommissionen ændringsskrivelse nr. 1 til forslaget til det almindelige budget for 2017, hvori der fremsættes forslag om tilførsel af 275 mio. EUR til EFSD-garantifonden i 2017.

I afventning af vedtagelsen af retsgrundlaget medtog Europa-Parlamentet og Rådet ikke tilførslerne til EFSD i deres endelige aftale om budgettet for 2017, men opfordrede "Kommissionen til at anmode om de nødvendige bevillinger i et ændringsbudget i 2017 for at sikre finansieringen af EFSD fra EU-budgettet, så snart retsgrundlaget er vedtaget."

Der blev indgået et endeligt kompromis vedrørende forslaget til EFSD-forordningen mellem Europa-Parlamentet, Rådet og Kommissionen under deres 5. trilog den 26. juni 2017. Den aftalte tekst blev efterfølgende godkendt af Rådet (Coreper II) den 28. juni 2017 og vedtaget af Europa-Parlamentet på plenarmødet i Strasbourg den 6. juli 2017. Rådets endelige vedtagelse af EFSD-forordningen vil følge i september 2017.

Kommissionen anmoder derfor i dette FÆB om de nødvendige bevillinger for at sikre bidrag fra det almindelige budget til EFSD-garantifonden i 2017 (275 mio. EUR i forpligtelsesbevillinger og betalingsbevillinger). Tilførslen af det resterende bidrag på 75 mio. EUR fra det almindelige budget til fonden skal ske i 2018-2020.

2.2 Finansiering

I betragtning af den manglende margen under loftet for forpligtelser for udgiftsområde 4 Et globalt Europa på det almindelige budget for 2017 og under hensyntagen til de omfordelinger, der allerede er foretaget i det vedtagne budget for 2017, foreslår Kommissionen at mobilisere fleksibilitetsinstrumentet med henblik på at dække hele forhøjelsen af de forpligtelses- og betalingsbevillinger, der er anmodet om til finansiering af EFSD (275 mio. EUR). Det tilhørende forslag om at mobilisere fleksibilitetsinstrumentet ledsager dette FÆB.

Hvad angår betalingsbevillinger, forventer Kommissionen underudnyttelse i forbindelse med Asyl-, Migrations- og Integrationsfonden under udgiftsområde 3 Sikkerhed og medborgerskab. Den primære årsag til denne situation er forsinkelser i iværksættelsen af programmerne på grund af den sene vedtagelse af retsgrundlagene og som følge heraf en forsinkelse i programmeringen og udpegningen af de nationale myndigheder. Derudover er gennemførelsen af de to omfordelingsordninger under Asyl-, Migrations- og Integrationsfonden sket med en langsommere hastighed end forventet, hvilket førte til en lavere udgiftsanmeldelse i medlemsstaternes årsregnskaber ved udgangen af marts 2017. Mængden af betalingsbevillinger under udgiftsområde 3 bør derfor nedsættes med et beløb på 275 mio. EUR. Det var ikke muligt at tage hensyn til dette på tidspunktet for opstillingen af det almindelige budget for 2017.